***Ne dőljön be a csalóknak!***



Mindennapjaink jelenségévé vált az a fajta úgynevezett **„trükkös”** bűnelkövetési módszer, amely főként az egyedül élő időskorúakat érinti. Az elkövetők személyesen vagy telefonon keresik fel áldozataikat, ahol kihasználva hiszékenységüket, különböző történetekkel férkőznek a bizalmukba.

Igen gyakori a trükkös csalások esetében, hogy az elkövetők különféle szolgáltatók munkatársainak vagy hivatalos személynek adják ki magukat és hihetőnek tűnő magyarázatokkal, kérésekkel (villanyóra, vízóra, gázóra leolvasás, túlfizetés, stb.) próbálnak a sértett bizalmába férkőzni, bejutni a lakásba vagy pénzváltás ürügyén nagyobb összegű készpénzt kérni.

Az elkövetők attól sem riadnak vissza, hogy rendőrnek adják ki magukat, és a hivatalos jelleget színlelve férkőzzenek be a sértett bizalmába, otthonába. Megtévesztésként hamis igazolványt, vagy igazolványtokot mutatnak fel. Jellemzően nem a jól ismert egyenruhában, hanem úgymond civil, polgári öltözetben jelennek meg.

**Nagyon fontos!** A rendőrség hivatásos állományú tagja, akár egyenruhás, akár polgári öltözetben végzi munkáját, szolgálati igazolványának felmutatásával igazolja magát! Az igazolványtokban egy plasztik kártya található, melyen a rendőr fényképe, neve és rendfokozata látható.

A fényképes igazolvány mellett található egy szolgálati jelvény, melyen egy **5 számjegyből** álló, úgynevezett jelvényszám van feltüntetve. **A jelvényszám, mindig egy adott rendőrhöz tartozik, ez alapján bármikor beazonosítható. Amennyiben a jelvényszám helyén a POLICE feliratot olvassa, akkor biztosan csalóval áll szemben!**

**Az egyenruhát viselő rendőr ruházatán van feltüntetve a neve, rendfokozata és jelvényszáma!**

**A szolgáltatók és más hivatalos szerv dolgozói is fényképpel ellátott igazolvánnyal rendelkeznek. Az igazolványok olyan adatokat, azonosítószámot tartalmaznak, mely alapján a dolgozó minden esetben beazonosítható.**

***A legfontosabb, hogy óvakodjanak az idegenektől, és ne engedjék be őket lakásukba!***

**Mit tegyen, ha idegen érkezik?**

* **Idegent soha ne engedjen be a lakásába!** Ha ez mégis elkerülhetetlen, akkor ne hagyja őt egyedül egyetlen pillanatra sem!
* **Az Önhöz becsengető idegenekkel kapcsolatban mindig legyen óvatos!** Előfordul, hogy hivatalos személynek, szolgáltató munkatársának **(postás, újságos, szerelő, díjbeszedő, mérőóra-leolvasó, rendőr**) adják ki magukat a csalók, vagy házaló árusként, bajba jutott személyként segítséget kérve, esetleg hivatalos ügyben hatósági személyként, rendőrként próbálnak bejutni a lakásokba!
* **Idegen kérésére ne váltson pénzt, és legyen óvatos, ha nagy címletű pénzből kell visszaadnia, nehogy hamis bankjeggyel fizessenek Önnek!**

**Az utóbbi időben visszatérően megjelentek az elektronikus postafiókokba érkezett elektronikus levelek, melyek szolgáltatók nevében különböző okokból – nyeremény ígéretével, díjhátralék befizetésére vonatkozó felszólítással, egyéb ürüggyel – a küldeményben megadott hivatkozásokon személyes, illetve banki tranzakciók lebonyolításához szükséges adatok megadását és használatát kérték.**

****

**Fontos tudni, hogy a pénzügyi, telekommunikációs szolgáltatók soha nem kérték és nem kérik elektronikus levélben (e-mail) ügyfeleik adatait, felhasználóneveit, jelszavait.**

**Soha, semmilyen okból másnak – főként ismeretleneknek, vagy elektronikus levélben található hivatkozás igénybevételével elért honlapon – ne adja ki:**

- a bankszámlaszáma adatait

- e-mail postafiókja felhasználónevét és jelszavát

- előfizetői azonosítóját és annak jelszavát.

**Fontos! Azokban a nyereményjátékokban, melyekről az értesítés SMS-en keresztül, illetőleg e-mailben érkezik, ne vegyenek részt. Fogadják ezeket az értesítéseket fenntartással, ellenőrizzék le azok  valóságtartalmát, és semmilyen formában ne válaszoljanak vissza sem SMS-el, sem indított telefonhívással.**

Egy másik gyakori trükkös módszer az **"unokázós csalás".** A módszer lényege, hogy az elkövetők telefonon felhívják a kiszemelt áldozatot az alábbi színlelt indokokkal.

* Az unoka, vagy hozzátartozó balesetet szenvedett, az okozott károk rendezése miatt pénzre van szüksége.
* Az unoka, vagy hozzátartozó kölcsönt vett fel, amit sürgősen vissza kell fizetni.
* A hozzátartozó bajba került, esetleg fogságban van, csak pénzért cserébe engedik szabadon.
* Életmentő műtétet kell végrehajtani az unokán, vagy más hozzátartozón.

**Előfordul, hogy a telefonhoz hívnak egy magát „rendőrnek” kiadó személyt is, aki megerősíti az időset abban, hogy valóban megtörtént a baleset, vagy műtét, ezzel erősítve azt, hogy mindenképpen segítenie kell.**

Ezekkel az ürügyekkel ráveszik a gyanútlan idős embert arra, hogy pénzt, ékszert, értéket adjon át a telefonhívás után nem sokkal érkező közvetítőnek, aki elhiteti magáról, hogy jó barát, ismerős, és már viszi is a zsákmányt.

**FONTOS! Szakítsa meg a telefonhívást és ellenőrizze a kapott hír valóságtartalmát!**

* **Ne bízzanak meg a váratlanul telefonon vagy személyesen jelentkező idegenekben!**
* **Ha gyanús telefonhívást kapnak, haladéktalanul vegyék fel a kapcsolatot unokájukkal, hozzátartozójukkal, mert ezzel tudják ellenőrizni a hívás valódiságtartalmát.** 
* **Soha ne adjanak át pénzt, vagy más értéket idegenek számára!**
* **Bűncselekmény gyanúja esetén értesítsék a rendőrséget!**

**Figyelem!** **A csalók a bűncselekmények elkövetésére felkészülnek és a sértett bizalmának elnyerése végett olyan valós információkat is közölhetnek, amelyek valóban a hozzátartozóhoz kapcsolódnak.**

**Amennyiben mégis bűncselekmény áldozatává válna: Kérjük, azonnal értesítse a rendőrséget a bárhonnan ingyenesen hívható 107 vagy 112 segélyhívó számon.**

**Pest Megyei Rendőr-főkapitányság**

**Bűnmegelőzési Osztály**